බීමත්ව රිය පදවා රිය අනතුරක් සිදුකළ කැබිතිගොල්ලෑව මූලස්ථාන පොලිසියේ ස්ථානාධිපතිවරයා පිළිබඳව කැබිතිගොල්ලෑව පොලිසිය සිදුකරන විමර්ශන වසන් කිරීම ගැන වහාම විධිමත් පරීක්ෂණයක් සිදුකර නොපමාව අධිකරණයට කරුණු වාර්තා කරන ලෙස කැබිතිගොල්ලෑව ප්‍රධාන මහේස්ත්‍රාත් අතිරේක දිසා විනිසුරු තිළිණ ගමගේ මහතා අනුරාධපුර කොට්ඨාස භාර ජ්‍යෙෂ්ඨ පොලිස් අධිකාරීවරයාට නියෝග කළේය.මහේස්ත්‍රාත් තිළිණ ගමගේ මහතා ඉකුත් 26 වැනිදා මේ නියෝගය නිකුත් කළ අතර නියෝගය ෆැක්ස් මඟින් අනුරාධපුර කොට්ඨාස භාර ජ්‍යෙෂ්ඨ පොලිස් අධිකාරි නන්දන විජේරත්න මහතාටත් එහි පිටපත් පොලිස්පතිවරයාටත්, උතුරුමැද ජ්‍යෙෂ්ඨ නියෝජ්‍ය පොලිස්පතිවරයාටත් යවන ලෙස කැබිතිගොල්ලෑව මහේස්ත්‍රාත් අධිකරණයේ රෙජිස්ට්‍රාර් කුමාර සේකර මහතාට නියෝග කළේය.